CELEX: 32011R0302
Language: sl
Date: 2011-03-28 00:00:00
Title: Izvedbena uredba Komisije (EU) št. 302/2011 z dne 28. marca 2011 o odprtju posebne uvozne tarifne kvote za določene količine sladkorja za tržno leto 2010/2011

29.3.2011   
            
            
               SL
            
            
               Uradni list Evropske unije
            
            
               L 81/8
            
         IZVEDBENA UREDBA KOMISIJE (EU) št. 302/2011
   z dne 28. marca 2011
   o odprtju posebne uvozne tarifne kvote za določene količine sladkorja za tržno leto 2010/2011
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 187 v povezavi s členom 4 Uredbe,
   ob upoštevanju naslednjega:
   
               (1)
            
            
               Cene sladkorja na svetovnem trgu so visoke že od začetka tržnega leta 2010/2011. Napovedi cen na svetovnem trgu, ki temeljijo na newyorškem terminskem trgu za izmenjavo sladkorja za maj, julij in oktober 2011, kažejo, da bodo cene na svetovnem trgu ostale visoke.
            
         
               (2)
            
            
               Negativna razlika med razpoložljivostjo in porabo sladkorja na trgu Unije v zadnjih dveh tržnih letih se ocenjuje na 1,0 milijona ton. To je razlog za najnižjo raven končnih zalog od začetka izvajanja reforme sektorja sladkorja iz leta 2006. Kakršno koli nadaljnje pomanjkanje uvoza lahko povzroči motnje pri razpoložljivosti oskrbe na trgu sladkorja Unije in zvišanje cene sladkorja na notranjem trgu. Da bi omejili negativno razliko med razpoložljivostjo in porabo sladkorja na trgu Unije v tržnem letu 2010/2011, je treba v celoti izkoristiti vse obstoječe uvozne tokove: uvozne tarifne kvote in 1,95 milijona ton uvoza na podlagi sporazumov o gospodarskem partnerstvu (Economic Partnership Agreement – EPA) / trgovinskih ureditev „Vse razen orožja“ (Everything But Arms – EBA).
            
         
               (3)
            
            
               Uvoz na podlagi EPA/EBA, evidentiran v tržnem letu 2009/2010, je znašal 1,5 milijona ton. Na podlagi sedanjih razmer na svetovnem trgu je malo verjetno, da bi se ta količina kratkoročno povečala. To bi neizogibno povzročilo še večje pomanjkanje pri oskrbi trga EU. Razlog za nastale razmere so visoke cene sladkorja na svetovnem trgu, zaradi česar je treba začasno odpraviti uvozne dajatve za določene količine sladkorja.
            
         
               (4)
            
            
               Uredba Komisije (ES) št. 891/2009 z dne 25. septembra 2009 o odprtju in upravljanju nekaterih tarifnih kvot Skupnosti v sektorju sladkorja (2) določa upravljanje tarifnih kvot za uvoz sladkornih proizvodov na podlagi člena 187 Uredbe (ES) št. 1234/2007 z zaporedno številko 09.4380 (sladkor iz posebnega uvoza). Vendar je treba v skladu s členom 11 Uredbe (ES) št. 891/2009 količine proizvodov, za katere naj bi se uvozne dajatve začasno odpravile, določiti v ločenem pravnem aktu.
            
         
               (5)
            
            
               Treba je ustrezno določiti posebno količino sladkorja, ki se lahko v tržnem letu 2011/2012 uvozi z ničelno dajatvijo.
            
         
               (6)
            
            
               Da bi preprečili trgovanje z uvoznimi dovoljenji, pravice, ki izhajajo iz njih, ne smejo biti prenosljive.
            
         
               (7)
            
            
               Določiti je treba dovolj visok znesek varščine, da bi zagotovili, da se izdana uvozna dovoljenja pri sedanjih nestabilnih cenah sladkorja na svetovnem trgu v celoti izkoristijo.
            
         
               (8)
            
            
               Upravljalni odbor za skupno ureditev kmetijskih trgov ni dal svojega mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Uvozne dajatve za sladkor z oznako KN 1701 in zaporedno številko 09.4380 se začasno odpravijo za količino 300 000 ton za obdobje od 1. aprila 2011 do 30. septembra 2011.
   Za upravljanje kvot iz prvega odstavka se uporablja Uredba (ES) št. 891/2009.
   Člen 2
   Z odstopanjem od člena 8(1) Uredbe Komisije (ES) št. 376/2008 (3) pravice, ki izhajajo iz uvoznih dovoljenj, niso prenosljive.
   Člen 3
   Z odstopanjem od člena 7(2) Uredbe (ES) št. 891/2009 znaša varščina 150 EUR na tono.
   Člen 4
   Ta uredba začne veljati tretji dan po objavi v Uradnem listu Evropske unije.
   Uporablja se od 1. aprila 2011.
   Veljati preneha 30. septembra 2011.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. marca 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 254, 26.9.2009, str. 82.
   
      (3)  UL L 114, 26.4.2008, str. 3.